VDL DB250

VDL DB250係荷蘭VDL Bus出嘅一款後置引擎雙層巴士，1991年亮相。

DB250嘅部分設計係源自DAF聯同英國Optare喺1989年收購嘅都城嘉慕威曼都城巴士設計。佢嘅前部分同DAF SB220單層巴士類似，而尾軸至引擎部分就同都城嘉慕威曼都城巴士差唔多，不過引擎係由DAF造，而散熱水箱就擺咗喺引擎室右邊。1995年，DAF Bus展出DB250低地台巴士底盤，但佢嘅完整巴士去到1997年至現身。2004年，VDL Bus推出低地台版DB250嘅改良版，是為DB250+。

車身選擇方面，DB250初時只可以配Optare Spectra車身，但Optare同埋DAF Bus脫離United Bus集團之後，就多咗Northern Counties Palatine II車身選擇。至於低地台版就可以配Optare Spectra、亞歷山大ALX400或者Plaxton President車身，後來再加入東蘭開夏Myllennium Lowlander、Wright Pulsar Gemini等車身選擇。

DB250主要係供應英國市場，其中以Arriva集團買得最多，低地台版DB250更係全英國第一款低地台雙層巴士。另外亦有多架DB250賣咗去土耳其，其中非低地台版係配Optare Spectra車身，而低地台版就配MJT車身。

DB250喺2006年停產，但最後一批新車去到2008年先至投入服務。後來VDL Bus同Wright合作研製新嘅Wright Gemini 2一體化巴士。

Wright Pulsar Gemini HEV
喺2006年，VDL DB250低地台巴士底盤俾Wright用嚟整佢嘅混能雙層巴士，即係Wright Pulsar Gemini HEV。架車嘅外形同Wright Pulsar Gemini車身嘅DB250冇乜分別，但改配西門子嘅混能驅動系統。Wright總共出咗3架Pulsar Gemini HEV。

第一架車係用Vauxhall 1.9升引擎嚟發電，2006年底首次亮相，2007年初加入Arriva London。

第二同埋第三架車都係用福特2.4升引擎嚟發電。第二架車去咗愛爾蘭都柏林，喺2008年底加入Dublin Bus，2012年初賣咗畀英國Ensignbus，同年6月燒咗。第三架車喺2009年初加入London General。

巴士型號